1453. április 6-án az alig több mint két éve uralkodó II. Mehmed oszmán szultán megkezdte Konstantinápoly ostromát. Már javában zajlottak a harcok, amikor május elején Jean de Lastic nagymester 1454 júniusára Rodoszra rendelte a rend összes perjelét, hogy a felhalmozott adósság rendezéséről tárgyaljanak. A hónap végére elesett Konstantinápoly, amelynek híre július 6-án érkezett meg a szigetre. Konstantinápoly elestétől számított három évtizeden át a rend pénzügyi problémái és a török ostromra való folyamatos készülődés határozta meg a lovagok életét.